ЎРҚ-1087-сон 04.10.2025. Давлат мудофаа буюртмаси тўғрисида
Hujjat turi: qonun | Qabul qilgan organ: Oliy Majlis

Давлат мудофаа буюртмаси тўғрисида
1-боб. Умумий қоидалар
1-модда. Ушбу Қонуннинг мақсади
2-модда. Ушбу Қонуннинг амал қилиш соҳаси
3-модда. Давлат мудофаа буюртмаси тўғрисидаги қонунчилик
4-модда. Асосий тушунчалар
5-модда. Давлат мудофаа буюртмасининг асосий вазифалари
2-боб. Давлат мудофаа буюртмаси соҳасидаги давлат бошқаруви
6-модда. Ўзбекистон Республикаси Вазирлар Маҳкамасининг давлат мудофаа буюртмаси соҳасидаги ваколатлари
7-модда. Ваколатли давлат органининг давлат мудофаа буюртмаси соҳасидаги ваколатлари
8-модда. Буюртмачиларнинг давлат мудофаа буюртмаси соҳасидаги ваколатлари
3-боб. Давлат мудофаа буюртмасини шакллантириш, келишиш, тасдиқлаш ва бажариш
9-модда. Давлат мудофаа буюртмасини шакллантириш ва келишиш
10-модда. Давлат мудофаа буюртмасини тасдиқлаш
11-модда. Давлат мудофаа буюртмасини бажариш
12-модда. Давлат мудофаа буюртмаси бўйича давлат харидларини амалга ошириш
4-боб. Давлат мудофаа буюртмасини молиялаштириш, унинг бажарилиши устидан назорат қилиш ва унинг махфийлиги
13-модда. Давлат мудофаа буюртмасини молиялаштириш
14-модда. Давлат мудофаа буюртмасининг бажарилиши устидан назорат қилиш
15-модда. Давлат мудофаа буюртмаси тўғрисидаги маълумотларнинг махфийлиги
5-боб. Якунловчи қоидалар
16-модда. Низоларни ҳал этиш
17-модда. Давлат мудофаа буюртмаси тўғрисидаги қонунчиликни бузганлик учун жавобгарлик
18-модда. Ушбу Қонуннинг ижросини, етказилишини, моҳияти ва аҳамияти тушунтирилишини таъминлаш
19-модда. Қонунчиликни ушбу Қонунга мувофиқлаштириш
20-модда. Ушбу Қонуннинг кучга кириши
Ўзбекистон Республикасининг Қонуни, 04.10.2025 йилдаги ЎРҚ-1087-сон
Ўзбекистон Республикасининг Қонуни
Давлат мудофаа буюртмаси тўғрисида
Қонунчилик палатаси томонидан 2024 йил 20 августда қабул қилинган
Сенат томонидан 2025 йил 29 апрелда маъқулланган
1-боб. Умумий қоидалар
1-модда.
Ушбу Қонуннинг мақсади
Ушбу Қонуннинг мақсади давлат мудофаа буюртмаси соҳасидаги муносабатларни тартибга солишдан иборат.
2-модда.
Ушбу Қонуннинг амал қилиш соҳаси
Ушбу Қонун Ўзбекистон Республикасида мудофаа қобилиятини, хавфсизликни таъминлаш ва жамоат тартибини сақлаш, давлат сирлари, давлат томонидан қўриқланадиган шахсларнинг хавфсизлигини таъминлаш, фавқулодда вазиятларнинг олдини олиш ҳамда уларни бартараф этиш, фавқулодда ҳолат режимини сақлаб туриш билан боғлиқ бўлган давлат мудофаа буюртмасини шакллантиришга, келишишга, тасдиқлашга ва бажаришга тааллуқли муносабатларга нисбатан татбиқ этилади, бундан давлат томонидан қўриқланадиган шахсларнинг ва давлат хавфсизлигини таъминлаш учун зарур бўлган икки хил мақсадга мўлжалланган маҳсулотларга оид буюртмалар мустасно.
3-модда.
Давлат мудофаа буюртмаси тўғрисидаги қонунчилик
Давлат мудофаа буюртмаси тўғрисидаги қонунчилик ушбу Қонун ва бошқа қонунчилик ҳужжатларидан иборатдир.
LexUZ шарҳи
Қаранг: Ўзбекистон Республикасининг «Давлат сирлари тўғрисида»ги Қонунининг
9-моддаси
.
Агар Ўзбекистон Республикасининг халқаро шартномасида Ўзбекистон Республикасининг давлат мудофаа буюртмаси тўғрисидаги қонунчилигида назарда тутилганидан бошқача қоидалар белгиланган бўлса, халқаро шартнома қоидалари қўлланилади.
4-модда.
Асосий тушунчалар
Ушбу Қонунда қуйидаги асосий тушунчалар қўлланилади:
буюртманома —
давлат мудофаа буюртмаси буюртмачиларининг ўз зиммасига юклатилган вазифаларни бажариш билан боғлиқ эҳтиёжларини таъминлаш учун зарур бўлган ҳарбий ва икки хил мақсадга мўлжалланган маҳсулотлар тўғрисидаги расмий маълумотлари;
давлат мудофаа буюртмаси —
Ўзбекистон Республикаси Қуролли Кучларини қуроллантириш бўйича давлат комиссияси томонидан тасдиқланадиган ҳарбий ва икки хил мақсадга мўлжалланган маҳсулотларни харид қилиш учун давлат буюртмаси;
давлат мудофаа буюртмаси буюртмачилари (бундан буён матнда буюртмачилар деб юритилади) —
давлат мудофаа буюртмаси доирасида ҳарбий ва икки хил мақсадга мўлжалланган маҳсулотларни харид қиладиган Ўзбекистон Республикаси Мудофаа вазирлиги, Ички ишлар вазирлиги, Фавқулодда вазиятлар вазирлиги, Миллий гвардияси, Давлат хавфсизлик хизмати, Ўзбекистон Республикаси Президенти Давлат хавфсизлик хизмати ҳамда бошқа вазирликлар ва Ўзбекистон Республикаси Қуролли Кучлари таркибига кирувчи идоралар, шунингдек Ўзбекистон Республикаси Бош прокуратураси, Ўзбекистон Республикаси Иқтисодиёт ва молия вазирлиги ҳузуридаги Божхона қўмитаси;
давлат мудофаа буюртмасининг ижрочиси (бундан буён матнда ижрочи деб юритилади) —
Ўзбекистон Республикасининг резиденти бўлган, қонунчиликда белгиланган тартибда ҳарбий ва икки хил мақсадга мўлжалланган маҳсулотларни етказиб бериш учун давлат мудофаа буюртмаси доирасида шартнома тузган ҳамда ушбу соҳада тегишли фаолият турини амалга ошириш ҳуқуқига эга бўлган жисмоний ёки юридик шахс;
икки хил мақсадга мўлжалланган маҳсулот —
қурол-яроғ ва ҳарбий техникани яратишда фойдаланилиши ёки ҳарбий мақсадда қўлланилиши мумкин бўлган айрим хомашё турлари, материаллар, асбоб-анжомлар, жиҳозлар, техника, технологиялар, илмий-техник ахборот ва бошқалар, шунингдек фуқаровий ва ҳарбий мақсадларда бажарилиши (кўрсатилиши) мумкин бўлган ишлар (хизматлар);
мудофаа саноати корхоналари —
ҳарбий ва икки хил мақсадга мўлжалланган маҳсулотларни ишлаб чиқишни, ишлаб чиқаришни, таъмирлашни, модернизация, утилизация қилишни ҳамда қайта ишлашни амалга оширувчи мудофаа аҳамиятига эга бўлган маҳаллий корхоналар ва ташкилотлар;
ягона агент —
давлат мудофаа буюртмаси доирасида хорижда ишлаб чиқарилган ҳарбий ва икки хил мақсадга мўлжалланган маҳсулотларни харид қилиш (импорт қилиш) учун Ўзбекистон Республикаси Президенти томонидан белгиланадиган ваколатли орган;
Ўзбекистон Республикаси Қуролли Кучларини қуроллантириш бўйича давлат комиссияси (бундан буён матнда Давлат комиссияси деб юритилади) —
фаолияти Ўзбекистон Республикаси Президенти томонидан белгиланадиган тартибда ташкил этиладиган, давлат мудофаа буюртмасини тасдиқловчи маслаҳат-кенгаш органи;
Ўзбекистон Республикаси Қуролли Кучларининг Мувофиқлаштирувчи кенгаши (бундан буён матнда Мувофиқлаштирувчи кенгаш деб юритилади) —
фаолияти Ўзбекистон Республикаси Президенти томонидан белгиланадиган тартибда ташкил этиладиган, давлат мудофаа буюртмасини келишишни амалга оширадиган орган;
Ўзбекистон Республикаси Қуролли Кучларини қуроллантириш вазифаларини амалга ошириш бўйича ташкилий-маъмурий гуруҳ (бундан буён матнда Ташкилий-маъмурий гуруҳ деб юритилади) —
фаолияти Ўзбекистон Республикаси Президенти томонидан белгиланадиган тартибда ташкил этиладиган, давлат мудофаа буюртмасини ижро этувчи орган;
ҳарбий мақсадга мўлжалланган маҳсулот —
қурол-яроғ, ўқ-дорилар, ҳимоя воситалари, ҳарбий ва махсус техника, уларнинг бошқа саноат тармоқларида фойдаланилмайдиган эҳтиёт қисмлари, бутловчи қисмлари, асбоб-анжомлари, шунингдек уларни ишлаб чиқариш учун зарур бўлган махсус материаллар, махсус ускуналар ҳамда интеллектуал мулк ҳуқуқи объектлари, соҳага оид ҳужжатлар, ҳарбий мақсадларда бажариладиган ишлар ва кўрсатиладиган хизматлар.
5-модда.
Давлат мудофаа буюртмасининг асосий вазифалари
Давлат мудофаа буюртмасининг асосий вазифалари қуйидагилардан иборат:
мамлакатнинг миллий манфаатларидан, жаҳондаги ва минтақадаги ҳарбий-сиёсий вазиятдан, ҳарбий соҳада миллий хавфсизликка бўлган таҳдидлар даражасидан, замонавий ҳарбий можароларнинг хусусиятидан келиб чиққан ҳолда, давлат мудофаа буюртмасини шакллантириш, тасдиқлаш ва бажариш;
буюртмачиларни ҳарбий ва икки хил мақсадга мўлжалланган маҳсулотлар билан ўз вақтида ҳамда кафолатли тарзда қуроллантириш ва таъминлаш;
давлат мудофаа буюртмаси учун ажратилган молиявий ресурслардан мақсадли ва самарали фойдаланилишини таъминлаш.
2-боб. Давлат мудофаа буюртмаси соҳасидаги давлат бошқаруви
6-модда.
Ўзбекистон Республикаси Вазирлар Маҳкамасининг давлат мудофаа буюртмаси соҳасидаги ваколатлари
Ўзбекистон Республикаси Вазирлар Маҳкамаси:
давлат мудофаа буюртмаси соҳасидаги ягона давлат сиёсати амалга оширилишини таъминлайди;
давлат мудофаа буюртмасини шакллантириш, келишиш ва бажариш тартибини тасдиқлайди;
ҳарбий ва икки хил мақсадга мўлжалланган маҳсулотлар рўйхатини белгилайди;
ҳарбий ва икки хил мақсадга мўлжалланган маҳсулотларни харид қилишга оид техник топшириқни ишлаб чиқиш тартибини белгилайди.
Ўзбекистон Республикаси Вазирлар Маҳкамаси қонунчиликка мувофиқ бошқа ваколатларни ҳам амалга ошириши мумкин.
LexUZ шарҳи
Қаранг: Ўзбекистон Республикасининг «Ўзбекистон Республикаси Вазирлар Маҳкамаси тўғрисида»ги Қонунининг
19-моддаси
.
7-модда.
Ваколатли давлат органининг давлат мудофаа буюртмаси соҳасидаги ваколатлари
Ўзбекистон Республикаси Мудофаа вазирлиги ҳузуридаги Мудофаа саноати агентлиги давлат мудофаа буюртмаси соҳасидаги ваколатли давлат органидир (бундан буён матнда ваколатли давлат органи деб юритилади).
Ваколатли давлат органи:
давлат мудофаа буюртмасининг лойиҳасини шакллантиради;
давлат органлари ва ташкилотларининг, маҳаллий ижро этувчи ҳокимият органларининг, мудофаа саноати корхоналарининг давлат мудофаа буюртмасини шакллантириш ҳамда бажариш бўйича фаолиятини мувофиқлаштиради;
мудофаа саноати корхоналарининг рўйхатини юритади ва уни расмий очиқ манбаларга жойлаштиради;
буюртмачиларнинг мудофаа саноати корхоналари билан ҳамкорлигини мувофиқлаштиради;
мудофаа саноати корхоналари тўғрисидаги ахборотни буюртмачиларга тақдим этади;
давлат мудофаа буюртмаси бажарилишининг мониторинги ва таҳлилини амалга оширади;
давлат мудофаа буюртмасининг бажарилиши жараёни ва натижалари тўғрисида Ташкилий-маъмурий гуруҳга белгиланган тартибда ҳисобот тақдим этади.
Ваколатли давлат органи қонунчиликка мувофиқ бошқа ваколатларни ҳам амалга ошириши мумкин.
8-модда.
Буюртмачиларнинг давлат мудофаа буюртмаси соҳасидаги ваколатлари
Буюртмачилар давлат мудофаа буюртмаси доирасида:
келгусида давлат мудофаа буюртмаси лойиҳасига киритиш учун ҳарбий ва икки хил мақсадга мўлжалланган маҳсулотларнинг рўйхатини ҳамда ҳажмини аниқлайди;
ҳар йили ваколатли давлат органига навбатдаги йил учун ҳарбий ва икки хил мақсадга мўлжалланган маҳсулотларга доир буюртманомани белгиланган муддатда тақдим этади;
ўзининг ҳарбий ва икки хил мақсадга мўлжалланган маҳсулотларни харид қилиш режаларини ишлаб чиқади ҳамда тасдиқлайди;
ижрочига ҳарбий ва икки хил мақсадга мўлжалланган маҳсулотларни харид қилишга оид техник топшириқни тақдим этади ҳамда шартнома бўйича уларни етказиб бериш шартларини у билан келишади;
ижрочи билан ҳарбий ва икки хил мақсадга мўлжалланган маҳсулотларни етказиб беришга оид шартномалар тузади;
харид қилинадиган ҳарбий ва икки хил мақсадга мўлжалланган маҳсулотларнинг нархини аниқлаш учун зарурат бўлганда ихтисослашган ташкилотларни жалб этади;
Ўзбекистон Республикасининг норезиденти бўлган жисмоний ёки юридик шахслардан техник-тижорат таклифларини ягона агент орқали олади ва баҳолайди;
мудофаа саноати корхоналари билан ҳарбий ва икки хил мақсадга мўлжалланган маҳсулотларни харид қилиш тартиб-таомилларини амалга оширади;
тузилган шартномалар шартларига мувофиқ тўловларни амалга оширади;
тузилган шартномаларга асосан ҳарбий ва икки хил мақсадга мўлжалланган маҳсулотларнинг етказиб берилишини назорат қилади;
тузилган шартномалар бўйича етказиб бериладиган ҳарбий ва икки хил мақсадга мўлжалланган маҳсулотлар намуналарининг сифатини назорат қилади ҳамда уни қонунчиликка мувофиқ қабул қилади.
Буюртмачиларга давлат мудофаа буюртмасини бажариш учун ажратилган Ўзбекистон Республикаси Давлат бюджетининг мақсадли маблағларини бошқа эҳтиёжлар учун қайта тақсимлаш тақиқланади.
3-боб. Давлат мудофаа буюртмасини шакллантириш, келишиш, тасдиқлаш ва бажариш
9-модда.
Давлат мудофаа буюртмасини шакллантириш ва келишиш
Навбатдаги йил учун зарур бўлган ҳарбий ва икки хил мақсадга мўлжалланган маҳсулотлар учун буюртмачилар томонидан тайёрланган буюртманомалар молиялаштириш масалалари бўйича Ўзбекистон Республикаси Иқтисодиёт ва молия вазирлиги билан келишилганидан кейин ваколатли давлат органига қонунчиликда белгиланган шаклда, мавжуд эҳтиёждан келиб чиққан ҳолда, ҳар йили 1 июлга қадар юборилади. Бунда буюртманомалар буюртмачиларнинг биринчи раҳбарлари томонидан тасдиқланади.
Ваколатли давлат органи келиб тушган буюртманомаларни бир ойлик муддатда умумлаштиради ва шакллантирилган давлат мудофаа буюртмаси лойиҳасини келишиш учун Мувофиқлаштирувчи кенгашга тақдим этади.
Мувофиқлаштирувчи кенгаш давлат мудофаа буюртмаси лойиҳасини, шу жумладан ҳарбий ва икки хил мақсадга мўлжалланган маҳсулотларни мудофаа саноати корхоналарида ишлаб чиқариш масалаларини, шунингдек хориждан импорт қилинадиган ҳарбий ва икки хил мақсадга мўлжалланган маҳсулотлар номенклатурасини навбатдаги мажлисда кўриб чиқади ҳамда келишилган давлат мудофаа буюртмаси лойиҳасини Давлат комиссиясининг навбатдаги мажлисида кўриб чиқиш учун Давлат комиссиясининг ишчи органи бўлган Ўзбекистон Республикаси Президенти ҳузуридаги Хавфсизлик кенгашининг котибиятига бир ойлик муддатда киритади.
Ўзбекистон Республикаси Президенти ҳузуридаги Хавфсизлик кенгаши котибияти давлат мудофаа буюртмаси лойиҳасини, шу жумладан хориждан импорт қилинадиган ҳарбий ва икки хил мақсадга мўлжалланган маҳсулотлар номенклатурасини кўриб чиқади, келишади ва уни Давлат комиссиясига унинг навбатдаги мажлисида кўриб чиқиш учун тақдим этади.
10-модда.
Давлат мудофаа буюртмасини тасдиқлаш
Давлат мудофаа буюртмасининг лойиҳаси Давлат комиссияси томонидан кўриб чиқилади ва унинг қарори билан тасдиқланади.
Давлат комиссияси томонидан тасдиқланган давлат мудофаа буюртмаси навбатдаги йил учун Ўзбекистон Республикасининг Давлат бюджети тўғрисидаги қонун лойиҳасини ишлаб чиқишда инобатга олинади.
11-модда.
Давлат мудофаа буюртмасини бажариш
Ташкилий-маъмурий гуруҳ давлат мудофаа буюртмасини бажариш юзасидан тегишли амалий чора-тадбирларни белгилайди.
Ташкилий-маъмурий гуруҳ давлат мудофаа буюртмасини инобатга олган ҳолда, мудофаа саноати корхоналарининг имкониятлари ва улар томонидан ишлаб чиқариладиган ҳарбий ва икки хил мақсадга мўлжалланган маҳсулотлар тўғрисидаги ахборотни буюртмачиларга тақдим этади.
Буюртмачилар давлат мудофаа буюртмасини бажариш мақсадида:
ҳарбий ва икки хил мақсадга мўлжалланган маҳсулотларни харид қилишга оид техник топшириқларни белгиланган тартибда ишлаб чиқади;
Ўзбекистон Республикасида ишлаб чиқарилиши йўлга қўйилмаган, шунингдек Ўзбекистон Республикасида ишлаб чиқарилиши йўлга қўйилган, бироқ сифати ва техник кўрсаткичлари бўйича техник топшириқ талабларига мувофиқ бўлмаган ҳарбий ва икки хил мақсадга мўлжалланган маҳсулотларни харид қилишга оид техник топшириқларни ягона агентга тақдим этади.
Давлат мудофаа буюртмасига ҳамда белгиланган стандартларга мос бўлмаган ҳарбий ва икки хил мақсадга мўлжалланган маҳсулотларга оид тақдим этилган техник топшириқлар маромига етказиш учун буюртмачиларга қайтарилади.
12-модда.
Давлат мудофаа буюртмаси бўйича давлат харидларини амалга ошириш
Давлат мудофаа буюртмаси доирасида ҳарбий ва икки хил мақсадга мўлжалланган маҳсулотларнинг хариди қонунчилик ҳужжатларига мувофиқ амалга оширилади.
LexUZ шарҳи
Қаранг: Ўзбекистон Республикаси Фуқаролик кодексининг
ва
458-моддалари
, «Давлат харидлари тўғрисида»ги Қонунининг
34-моддаси
.
Ўзбекистон Республикасида ишлаб чиқарилган ҳарбий ва икки хил мақсадга мўлжалланган маҳсулотлар буюртмачилар томонидан қонунчилик ҳужжатларига мувофиқ харид қилинади.
LexUZ шарҳи
Қаранг: Ўзбекистон Республикаси Фуқаролик кодексининг
ва
458-моддалари
, Вазирлар Маҳкамасининг 2023 йил 28 июлдаги 319-сон қарори билан тасдиқланган Ҳарбий мақсадга мўлжалланган маҳсулотлар муомаласи ҳамда бўшатилаётган ҳарбий-техника воситаларини тугатиш ва қайта ишлаш соҳасидаги фаолият турларини лицензиялаш тўғрисида
низом
.
Ўзбекистон Республикасида ишлаб чиқарилиши йўлга қўйилмаган, шунингдек Ўзбекистон Республикасида ишлаб чиқарилиши йўлга қўйилган, бироқ сифати ва техник кўрсаткичлари бўйича техник топшириқ талабларига мувофиқ бўлмаган ҳарбий ва икки хил мақсадга мўлжалланган маҳсулотлар, агар қонунчиликда бошқача тартиб белгиланмаган бўлса, ваколатли давлат органи билан келишилган ҳолда ягона агент томонидан импорт қилинади.
Ягона агент чет эл корхоналари ва ташкилотлари билан давлат мудофаа буюртмаси доирасида импорт шартномаларини (контрактларини) тузади.
Ягона агент ҳамда буюртмачилар ҳарбий ва икки хил мақсадга мўлжалланган маҳсулотларни етказиб бериш жараёнининг доимий мониторингини амалга оширади.
4-боб. Давлат мудофаа буюртмасини молиялаштириш, унинг бажарилиши устидан назорат қилиш ва унинг махфийлиги
13-модда.
Давлат мудофаа буюртмасини молиялаштириш
Давлат мудофаа буюртмасини молиялаштириш манбалари қуйидагилардан иборат:
буюртмачиларга Ўзбекистон Республикасининг Давлат бюджетидан ажратиладиган маблағлар;
буюртмачиларнинг бюджетдан ташқари маблағлари;
буюртмачиларнинг вақтинча бўш турган маблағларини давлат улуши бўлган тижорат банкларида депозитларга жойлаштиришдан олинган даромадлардан тушумлар;
халқаро ташкилотларнинг ва молия институтларининг, шунингдек бошқа чет эл донорларининг грантлари;
қонунчиликда тақиқланмаган бошқа манбалар.
Ўзбекистон Республикаси Иқтисодиёт ва молия вазирлиги навбатдаги йил учун тасдиқланадиган Ўзбекистон Республикасининг Давлат бюджети параметрлари, давлат мудофаа буюртмаси доирасида тузилган шартномаларни молиялаштиради.
Ўзбекистон Республикасининг Давлат бюджетига аниқлик киритилган тақдирда, давлат мудофаа буюртмасининг параметрлари қайта кўриб чиқилиши мумкин.
14-модда.
Давлат мудофаа буюртмасининг бажарилиши устидан назорат қилиш
Давлат мудофаа буюртмасининг бажарилиши устидан назорат Ташкилий-маъмурий гуруҳ томонидан амалга оширилади.
Буюртмачилар Ўзбекистон Республикасининг ички бозорида ҳарбий ва икки хил мақсадга мўлжалланган маҳсулотларни харид қилиш бўйича давлат мудофаа буюртмаси бажарилганлиги тўғрисидаги маълумотларни ваколатли давлат органига ҳисобот чораги тугаганидан кейин ўн иш куни ичида юборади.
Ваколатли давлат органи Ўзбекистон Республикасининг ички бозорида ҳарбий ва икки хил мақсадга мўлжалланган маҳсулотларни харид қилиш бўйича давлат мудофаа буюртмасининг бажарилганлиги тўғрисидаги маълумотларни ҳисобот чораги тугаганидан кейин ўн беш иш куни ичида умумлаштиради ҳамда ҳисоботни Ташкилий-маъмурий гуруҳга киритади.
Ягона агент ташқи бозорда ҳарбий ва икки хил мақсадга мўлжалланган маҳсулотларни харид қилиш бўйича давлат мудофаа буюртмасининг бажарилиши тўғрисидаги ҳисоботларни ҳисобот чораги тугаганидан кейин ўн иш куни ичида умумлаштиради ҳамда Ташкилий-маъмурий гуруҳга киритади.
Ташкилий-маъмурий гуруҳ давлат мудофаа буюртмаси бажарилганлиги тўғрисидаги ҳисоботни белгиланган тартибда Давлат комиссиясига тақдим этади.
Давлат мудофаа буюртмасининг бажарилиши устидан парламент назорати қонунда белгиланган тартибда амалга оширилади.
LexUZ шарҳи
Қаранг: Ўзбекистон Республикаси «Парламент назорати тўғрисида»ги
Қонуни
.
15-модда.
Давлат мудофаа буюртмаси тўғрисидаги маълумотларнинг махфийлиги
Давлат мудофаа буюртмасини шакллантириш, келишиш, тасдиқлаш ва бажариш жараёнида давлат мудофаа буюртмасининг барча иштирокчилари давлат сирлари тўғрисидаги қонунчилик талабларига риоя этиши шарт.
LexUZ шарҳи
Қаранг: Ўзбекистон Республикаси «Давлат сирлари тўғрисида»ги
Қонуни
.
Давлат мудофаа буюртмасини бажариш жараёнида давлат сирларини ташкил этувчи маълумотлар билан ишлаш зарурати юзага келганда давлат сирларини ташкил этувчи маълумотларни ошкор қилмаслик тўғрисида ижрочи билан келишув тузиш талаб этилади.
5-боб. Якунловчи қоидалар
16-модда.
Низоларни ҳал этиш
Давлат мудофаа буюртмаси соҳасида юзага келадиган низолар қонунчиликда белгиланган тартибда ҳал этилади.
17-модда.
Давлат мудофаа буюртмаси тўғрисидаги қонунчиликни бузганлик учун жавобгарлик
Давлат мудофаа буюртмаси тўғрисидаги қонунчиликни бузганликда айбдор шахслар белгиланган тартибда жавобгар бўлади.
18-модда.
Ушбу Қонуннинг ижросини, етказилишини, моҳияти ва аҳамияти тушунтирилишини таъминлаш
Ўзбекистон Республикаси Мудофаа вазирлиги ва бошқа манфаатдор ташкилотлар ушбу Қонуннинг ижросини, ижрочиларга етказилишини ҳамда моҳияти ва аҳамияти аҳоли ўртасида тушунтирилишини таъминласин.
19-модда.
Қонунчиликни ушбу Қонунга мувофиқлаштириш
Ўзбекистон Республикаси Вазирлар Маҳкамаси:
ушбу Қонун 6-моддаси биринчи қисмининг
учинчи хатбошисида
назарда тутилган давлат мудофаа буюртмасини шакллантириш, келишиш ва бажариш тартибини ушбу Қонун расмий эълон қилинган кундан эътиборан уч ой ичида тасдиқласин;
ҳукумат қарорларини ушбу Қонунга мувофиқлаштирсин;
республика ижро этувчи ҳокимият органлари ушбу Қонунга зид бўлган ўз норматив-ҳуқуқий ҳужжатларини қайта кўриб чиқишлари ва бекор қилишларини таъминласин.
20-модда.
Ушбу Қонуннинг кучга кириши
Ушбу Қонун расмий эълон қилинган кундан эътиборан уч ой ўтгач кучга киради.
Ўзбекистон Республикасининг Президенти Ш. МИРЗИЁЕВ
Тошкент ш.,
2025 йил 4 октябрь,
ЎРҚ-1087-сон
(Қонунчилик маълумотлари миллий базаси, 06.10.2025 й., 03/25/1087/0897-сон)